## Rješenje Ustavnog suda Republike Hrvatske broj U-III-950/1994 od 27

### NN 21/1999 (3.3.1999.), Rješenje Ustavnog suda Republike Hrvatske broj U-III-950/1994 od 27

# USTAVNI SUD REPUBLIKE HRVATSKE

Ustavni sud Republike Hrvatske, u sastavu predsjednik Suda Jadranko
Crnić te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, u postupku povodom
ustavne tužbe F. i A. D. iz Z., na sjednici održanoj 27. siječnja 1999.
godine, donio je

## **RJEŠENJE**

I. Ustavna tužba se odbacuje.

II. Ovo rješenje će se objaviti u "Narodnim novinama".

Obrazloženje

F. i A. D. iz Z., podnijeli su ustavnu tužbu povodom rješenja Vrhovnog
suda Republike Hrvatske, broj Kž-20/1994 od 28. rujna 1994. godine, kojim
je odbijena njihova žalba protiv rješenja Županijskog suda u G. Z., broj:
Kv-43/94 (Kio-2 246/93) od 16. ožujka 1994. godine kojim je odbijen kao
neosnovan zahtjev podnositelja za provođenje istrage.

Podnositelji smatraju da su im navedenim rješenjima povrijeđena ustavna
prava iz članaka 14., 16., 20., 22. i 46. Ustava Republike Hrvatske.

Uvidom u spis Županijskog suda u G. Z., broj: Kio-246/93 utvrđeno je
da su podnositelji 22. srpnja 1992. godine Općinskom državnom odvjetništvu
u Z. podnijeli kaznenu prijavu protiv J. J. i P. L. zbog kaznenog djela
iz članka 222. stavka 1. u svezi sa stavkom 4. tada važećeg Krivičnog zakona
Republike Hrvatske ("Narodne novine", broj 25/77, 50/78, 25/84, 52/87,
8/89, 43/89, 9/91, 33/92, 39/92 - nastavno: KZRH).

Općinsko državno odvjetništvo Z., rješenjem, broj: KT-3457/92 od 5.
veljače 1993. godine, odbacilo je kaznenu prijavu smatrajući da u ponašanju
prijavljenih osoba nema obilježja kaznenog djela zloupotrebe položaja ili
ovlaštenja iz članka 222. tada važećeg KZRH, upućujući podnositelje da
u smislu članka 60. stavka 2. tada važećeg Zakona o krivičnom postupku
("Narodne novine", broj 53/91, 91/92 - nastavno: ZKP) imaju pravo poduzeti
gonjenje i to podnošenjem zahtjeva za provođenje istrage ili podizanjem
neposredne optužnice.

Istražni sudac se nije složio sa zahtjevom podnositelja za provođenje
istrage radi kaznenog djela iz članka 215. stavaka 1., 3. i 4. tada važećeg
KZRH (raniji članak 222. KZRH) smatrajući da je nastupila apsolutna zastara
krivičnog gonjenja.

Izvanraspravno vijeće Županijskog suda u G. Z., rješenjem broj: Kv-486/93
(Kio-246/93) od 4. studenoga 1993. godine, odbilo je zahtjev za provođenje
istrage radi nastupanja apsolutne zastare u odnosu na navedena kaznena
djela.

Rješenjem broj: Kž-81/1993 od 14. prosinca 1993. godine, Vrhovni sud
je uvažio žalbu podnositelja i ukinuo rješenje vijeća Županijskog suda
od 4. studenoga 1993. godine, te vratio predmet na ponovno odlučivanje,
navodeći da u konkretnom slučaju nije nastupila niti apsolutna a niti relativna
zastara krivičnog gonjenja.

Vijeće Županijskog suda u G. Z. ponovno je, zbog neslaganja istražnog
suca sa zahtjevom podnositelja za provođenje istrage, rješenjem, broj:
Kv-43/94 (Kio-246/93) od 16. ožujka 1994. godine, odbilo kao neosnovan
zahtjev podnositelja za provođenje istrage. Vijeće je zauzelo stajalište
da u konkretnom slučaju nema osnovane sumnje da bi osobe protiv kojih je
podnijet zahtjev za provođenje istrage, počinile navedena kaznena djela.

Rješenjem broj: Kž-20/1994 od 28. rujna 1994. godine, Vrhovni sud je
odbio žalbu izjavljenu protiv rješenja od 16. ožujka 1994. godine jer u
odnosu na kazneno djelo pod točkom 1. zahtjeva za provođenje istrage, ne
postoji osnovana sumnja da bi osumnjičenici počinili to kazneno djelo,
dok u odnosu na djelo pod točkom 2. zahtjeva, ne postoji zahtjev ovlaštenog
tužitelja.

Ustavna tužba nije dopuštena.

Prema odredbi članka 28. stavka 1. Ustavnog zakona o Ustavnom sudu Republike
Hrvatske ("Narodne novine", broj 13/91 - nastavno: Ustavni zakon), svatko
može podnijeti ustavnu tužbu ako smatra da mu je odlukom sudbene, upravne
vlasti ili drugih tijela koja imaju javne ovlasti, povrijeđeno jedno od
Ustavom utvrđenih sloboda i prava čovjeka i građanina.

Odluka kojom je odbijen zahtjev podnositelja za provođenje istrage u
povodu koje je podnesena ustavna tužba u konkretnom slučaju, nije odluka
sudbene vlasti u smislu odredbe članka 28. stavka 1. Ustavnog zakona o
Ustavnom sudu povodom koje je dopušteno podnijeti ustavnu tužbu zbog povrede
ustavnog prava.

Slijedom iznijetog, Ustavni sud je na temelju članka 26. Ustavnog zakona
a u svezi s člankom 58. Poslovnika Ustavnog suda Republike Hrvatske ("Narodne
novine", broj 29/94) riješio kao u izreci.

Odluka o objavi ovog rješenja temelji se na odredbi članka 20. stavka
1. Ustavnog zakona.

Broj: U-III-950/1994
Zagreb, 27. siječnja 1999.

USTAVNI SUD REPUBLIKE HRVATSKE

Predsjednik **Jadranko Crnić,** v. r.

Rješenje, NN 21/1999-463